P. Hrušovský, predseda NR SR: (2004-06-24):
Nech sa páči, pani poslankyňa. D. Bollová, poslankyňa: Ďakujem pekne, pán predseda, za slovo. Vážený pán predseda, vážený pán minister, členovia vlády, kolegyne, kolegovia, chcela by som na úvod povedať, že napriek tomu, že náš klub nesúhlasil s odchodom alebo s vypravením vojakov do Iraku, napriek tomu, že som žena, napriek tomu, že jeden z mŕtvych vojakov bol môj vzdialený príbuzný, budem sa v tejto otázke  usilovať vystupovať úplne vecne. Ide o to, že pán minister obrany bol poverený vypracovať informáciu a podať ju na zasadnutí výboru pre obranu a bezpečnosť. Toto zasadnutie sa uskutočnilo 17. júna. Ako vieme, k tragédii v Iraku prišlo 8. júna. Pri prvotnom prerokúvaní tejto správy som hneď vo výbore upozornila, že také výrazy, ako je „pravdepodobne“, „domnievame sa“ a tak ďalej, čo už dnes pán minister sa pokúsil vysvetliť, do vojenskej správy určite nepatria. Samozrejme, pán minister, že máte dôvod teraz ospravedlňovať tieto, prepáčte, nemožné výrazy, takéto veci sa nemôžu v takomto dokumente vyskytnúť, pretože, a to sa pýtam zároveň, k tragédii síce prišlo 8. júna a naša komisia tam bola vyslaná 13. júna. Ak ste mali sedemnásteho podať vo výbore informáciu, nečudujem sa, že ste ju podali tak, ako vyzerá, a dodnes tak vyzerá. Keď som mala k tomu pripomienky, pán štátny tajomník dokonca ešte tam opravil údaj, ktorý hovorí, že celý výbuch prebehol asi dva kilometre, kde naši pracovali, pán štátny tajomník to opravil, že možnože aj tri. Prepáčte, vážené kolegyne, kolegovia, ak si myslíme, že toto je dostatočná informácia o tom, čo sa stalo, tak neviem potom, čo budeme žiadať, ak sa stane ešte niečo oveľa horšie, respektíve akú informáciu dostaneme. A tak sa pýtam, pán minister, ako je možné, že takúto správu vypracúvajú ľudia, prepáčte, prosím, to je trošku od veci, ktorí nevedia ani pravopis. Sú tam totiž hrubé pravopisné chyby, až to uvádza človeka do smiechu, ak by nešlo o takúto tragédiu. Ďalej sa chcem spýtať, prečo v prvej vyšetrovacej komisii nebol vymenovaný nikto z našich veliacich dôstojníkov? Komisia bola šesťčlenná, nebol v nej ani jeden náš dôstojník. Neboli akceptovateľní? Alebo neboli ochotní pracovať v tejto komisii? Ďalej sa chcem spýtať, z tejto tragickej udalosti zostal jeden vojak ťažko zranený a letecky prevezený do nemocnice v Bagdade. Bol to desiatnik Pavel Sliziak. Pýtam sa, pán minister, dodnes ho niekto vypočul? Alebo žije vôbec ešte tento chlapec? Bol to síce Poliak, ale myslím si, že by sme to mali vedieť, aspoň mohli by sme to vedieť. Predpokladám, že ak sa zachránil pri tejto tragickej udalosti, určite by podal lepšie svedectvo ako to, čo ste vy predložili nám. Nebudem hovoriť o nešťastnej udalosti na Cypre, pretože to nie je vysvetliteľné ničím iným jedine tým, že ten chlapec pravdepodobne porušil nejaké pravidlá bezpečnosti, čo sa nemalo stať, ale aj tak na tejto udalosti je zaujímavé, že posádku vrtuľníka tvorili naši traja chlapci a viezol ich argentínsky pilot. Možnože si ani nerozumeli, možnože ani nevedeli, čo hovoria jeden druhému. Ako je to možné, respektíve, ako je to vysvetliteľné, že sa stane takéto nešťastie? Ja, dovoľte mi, sa môžem domnievať, že nerozumeli tomu, čo ten Argentínčan hovorí. Prečo sa robí, respektíve, prečo prišlo ku kombinácii takejto posádky, by som sa mohla spýtať. Pán minister v pôvodnej informácii nám dal na známosť, že po prijatí prvotného hlásenia o mimoriadnych udalostiach boli určené komisie a tak ďalej. Pán minister, môžem sa vás spýtať, kedy ste dostali prvotné hlásenia a prečo to tu nie je uvedené? Pretože CNN a internet to dávali okamžite, my sme sa to dozvedeli až asi za pol druha dňa. Takže na záver mi dovoľte povedať jedno, že ja vyjadrujem mienku poslaneckého klubu komunistickej strany, že v žiadnom prípade s touto informáciou nemôžeme súhlasiť, respektíve nemôžeme ju zobrať na vedomie, a dovoľte mi poprosiť pána ministra, aby ju doplnil a potom ju predložil tejto Národnej rade, pretože toto nie je správa vojenského orgánu. Toto je niečo nehodné takého ministerstva, ktoré predstavujete, pán minister. Na záver celkom ani to, čo ste povedali pred koncom, že všetci boli ochotní okamžite a hneď hotoví tam zostať, ani to, pán minister, nie je pravda podľa iných prameňov. Možno, že máte informácie odinakiaľ ako všetci ostatní bežní občania. Ďakujem za pozornosť. (Potlesk.)